CELEX: 32007R0610
Language: lt
Date: 2007-06-01 00:00:00
Title: 2007 m. birželio 1 d. Komisijos reglamentas (EB) Nr. 610/2007, iš dalies keičiantis Reglamentą (EB) Nr. 1725/2003, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, dėl 10 Tarptautinio finansinės atskaitomybės aiškinimo komiteto (TFAAK) aiškinimo (Tekstas svarbus EEE)

2.6.2007   
            
            
               LT
            
            
               Europos Sąjungos oficialusis leidinys
            
            
               L 141/46
            
         
      KOMISIJOS REGLAMENTAS (EB) Nr. 610/2007
   2007 m. birželio 1 d.
   iš dalies keičiantis Reglamentą (EB) Nr. 1725/2003, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, dėl 10 Tarptautinio finansinės atskaitomybės aiškinimo komiteto (TFAAK) aiškinimo
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1725/2003 (2) buvo priimti tam tikri tarptautiniai standartai ir aiškinimai, galioję 2002 m. rugsėjo 14 d.
            
         
               (2)
            
            
               2006 m. liepos 20 d. Tarptautinės finansinės atskaitomybės aiškinimo komitetas (TFAAK) paskelbė 10 TFAAK aiškinimą Tarpinė finansinė atskaitomybė ir vertės sumažėjimas (toliau – 10 TFAAK aiškinimas). 10 TFAAK aiškinama, kad tarpinėje finansinėje atskaitomybėje pripažįstami prestižo ir tam tikro finansinio turto (investicijos į „skirtą pardavimui“ nuosavybės priemonę ir nekotiruotos nuosavybės priemonės, apskaitomos savikaina) vertės sumažėjimo nuostoliai neturi būti panaikinami vėlesnėse tarpinėje ar metinėje finansinėje atskaitomybėje. Šio aiškinimo reikėjo todėl, kad egzistavo aiškus prieštaravimas tarp 34 tarptautinio apskaitos standarto (TAS) Tarpinė finansinė atskaitomybė ir 36 TAS Turto vertės sumažėjimas reikalavimų bei tam tikro finansinio turto vertės sumažėjimo nuostatų, pateiktų 39 TAS Finansinės priemonės: pripažinimas ir vertinimas.
            
         
               (3)
            
            
               Pasikonsultavus su Europos finansinės atskaitomybės patariamosios grupės (EFAPG) technikos ekspertų grupe (TEG) patvirtinama, kad 10 TFAAK aiškinimas atitinka Reglamento (EB) Nr. 1606/2002 3 straipsnio 2 dalyje išdėstytus techninius priėmimo kriterijus.
            
         
               (4)
            
            
               Todėl Reglamentą (EB) Nr. 1725/2003 reikėtų atitinkamai iš dalies pakeisti.
            
         
               (5)
            
            
               Šiame reglamente numatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1725/2003 priede 10 Tarptautinio finansinės atskaitomybės aiškinimų komiteto (TFAAK) aiškinimas Tarpinė finansinė atskaitomybė ir vertės sumažėjimas įterpiamas, kaip nustatyta šio reglamento priede.
   2 straipsnis
   Įmonės 10 TFAAK aiškinimą, kaip nustatyta šio reglamento priede, taiko ne vėliau kaip nuo savo 2007 finansinių metų pradžios, išskyrus įmones, kurių finansiniai metai prasideda lapkričio arba gruodžio mėn. – jos 10 TFAAK aiškinimą taiko ne vėliau kaip nuo savo 2006 finansinių metų pradžios.
   3 straipsnis
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2007 m. birželio 1 d.
      
         
            Komisijos vardu
         
         Charlie McCREEVY
         
         
            Komisijos narys
         
      
   
   
      (1)  OL L 243, 2002 9 11, p. 1.
   
      (2)  OL L 261, 2003 10 13, p. 1. Reglamentas su paskutiniais pakeitimais, padarytais Reglamentu (EB) Nr. 1329/2006 (OL L 247, 2006 9 9, p. 3).
   
      PRIEDAS
      TARPTAUTINIAI FINANSINĖS ATSKAITOMYBĖS STANDARTAI
      
                  „10 TFAAK aiškinimas
               
               
                  10 TFAAK aiškinimas Tarpinė finansinė atskaitomybė ir vertės sumažėjimas“
               
            
         „Galima platinti Europos ekonominėje erdvėje. Visos už Europos ekonominės erdvės ribų esančios teisės, išskyrus teises platinti asmeniniam ar kitam teisingam naudojimui, saugomos. Išsamesnės informacijos galima rasti TASV tinklalapyje www.iasb.org“
      
      10 TFAAK AIŠKINIMAS
      Tarpinė finansinė atskaitomybė ir vertės sumažėjimas
      Nuorodos
      
                  —
               
               
                  34 TAS Tarpinė finansinė atskaitomybė
                  
               
            
                  —
               
               
                  36 TAS Turto vertės sumažėjimas
                  
               
            
                  —
               
               
                  39 TAS Finansinės priemonės: pripažinimas ir vertinimas
                  
               
            Pagrindinė informacija
      
                  1.
               
               
                  Reikalaujama, kad kiekvieną finansinės atskaitomybės sudarymo dieną ūkio subjektas įvertintų, ar nesumažėjo prestižo vertė, nustatytų, ar kiekvieną balanso sudarymo dieną nesumažėjo investicijų į nuosavybės priemones ir į finansinį turtą, kuris apskaitoje parodomas savikaina, vertė, ir prireikus pripažintų vertės sumažėjimo nuostolį nurodytą datą pagal 36 TAS ir 39 TAS. Tačiau vėlesnės atskaitomybės arba balanso dieną sąlygos gali būti taip pasikeitusios, kad vertės sumažėjimo nuostolis būtų buvęs mažesnis arba jo būtų išvengta, jeigu galimo vertės sumažėjimo įvertinimas būtų atliktas tik tą dieną. Šiame aiškinime pateiktos gairės, ar reikėtų panaikinti tokius vertės sumažėjimo nuostolius.
               
            
                  2.
               
               
                  Šiame aiškinime nagrinėjami 34 TAS reikalavimų, prestižo vertės sumažėjimo nuostolio pripažinimo pagal 36 TAS ir tam tikro finansinio turto vertės sumažėjimo nuostolio pripažinimo pagal 39 TAS sąveika bei tos sąveikos poveikis tolesnėms tarpinei ir metinei finansinei atskaitomybėms.
               
            Klausimas
      
                  3.
               
               
                  34 TAS 28 paragrafe nurodyta, kad tarpinei finansinei atskaitomybei ūkio subjektas turi taikyti tą pačią apskaitos politiką kaip ir savo metinei finansinei atskaitomybei. Jame taip pat teigiama, kad „ūkio subjekto finansinės atskaitomybės pateikimo dažnumas (kas metai, kas pusė metų, kas ketvirtis) neturi paveikti jos metinių rezultatų. Šiam tikslui pasiekti tarpinės atskaitomybės pateikimui reikalingi vertinimai turi būti atliekami per metus iki datos“ pagrindu.
               
            
                  4.
               
               
                  36 TAS 124 paragrafe nurodyta, kad „Pripažintas prestižo vertės sumažėjimo nuostolis negali būti panaikintas vėlesniu laikotarpiu.“
               
            
                  5.
               
               
                  39 TAS 69 paragrafe teigiama, kad „Investicijos į nuosavybės priemonę, kuri klasifikuojama kaip skirta pardavimui, pelno (nuostolio) ataskaitoje vertės sumažėjimo nuostoliai neturi būti panaikinti per pelno (nuostolio) ataskaitą.“
               
            
                  6.
               
               
                  39 TAS 66 paragrafe nurodyta, kad finansinio turto, apskaitoje parodomo savikaina, vertės sumažėjimo nuostoliai (pavyzdžiui, nekotiruotos nuosavybės priemonės, neapskaitomos tikrąja verte, vertės sumažėjimo nuostoliai, nes jos tikrosios vertės neįmanoma patikimai nustatyti), neturi būti panaikinami.
               
            
                  7.
               
               
                  Šis aiškinimas susijęs su šiuo klausimu:
                  Ar ūkio subjektas turėtų panaikinti prestižo ir investicijų į nuosavybės priemones ir finansinį turtą, kuris apskaitoje parodomas savikaina, vertės sumažėjimo nuostolius, pripažintus tarpiniu laikotarpiu, jeigu nuostolis nebūtų pripažintas arba būtų pripažintas mažesnis nuostolis, kai vertės sumažėjimo įvertinimas atliekamas tik vėlesnę balanso dieną?
               
            Bendra nuomonė
      
                  8.
               
               
                  Ūkio subjektas nepanaikina prestižo ar investicijų į nuosavybės priemonę arba finansinį turtą, kuris apskaitoje parodomas savikaina, vertės sumažėjimo nuostolio, pripažinto ankstesniu tarpiniu laikotarpiu.
               
            
                  9.
               
               
                  Ūkio subjektas analogiškai netaiko šios bendros nuomonės kitose srityse, kuriose gali kilti prieštaravimų tarp 34 TAS ir kitų standartų.
               
            Įsigaliojimo data ir pereinamasis laikotarpis
      
                  10.
               
               
                  Ūkio subjektas šį aiškinimą taiko metiniais finansinės atskaitomybės laikotarpiais, prasidedančiais 2006 m. lapkričio 1 d. arba vėliau. Rekomenduojama šį aiškinimą taikyti anksčiau. Jeigu ūkio subjektas taiko šį aiškinimą laikotarpiu, kuris prasideda prieš 2006 m. lapkričio 1 d., jis nurodo šį faktą. Ūkio subjektas šį aiškinimą perspektyviai taiko prestižui nuo tos datos, kurią pirmą kartą pradėjo taikyti 36 TAS; šį aiškinimą jis taiko perspektyviai investicijoms į nuosavybės priemones ar finansinį turtą, kuris apskaitoje parodomas savikaina, nuo tos datos, kurią pirmą kartą jis pradėjo taikyti 39 TAS nustatytą vertinimo kriterijų.